Η **Έληνορ Σόκολοφ**, το γένος Μπλουμ (*Eleanor Sokoloff*, née *Blum*, 16 Ιουνίου 1914 – 12 Ιουλίου 2020), ήταν Αμερικανίδα πιανίστρια, καθηγήτρια του πιάνου και υπεραιωνόβια, που διέπρεψε ως ντουέτο στο πιάνο με τον σύζυγό της Βλαντίμιρ Σόκολοφ. Η Σόκολοφ δίδαξε πιάνο στο σημαντικό Ίδρυμα Μουσικής Κέρτις επί περισσότερα από ογδόντα χρόνια. Απεβίωσε στη Φιλαδέλφεια σε ηλικία 106 ετών.

Οικογένεια και σπουδές
----------------------

Η Σόκολοφ γεννήθηκε στο Κλίβελαντ του Οχάιο και ήταν κόρη ενός κουρέα. Η μητέρα της, αν και δεν εργαζόταν εκτός σπιτιού, ήταν ερασιτέχνιδα τραγουδίστρια και ενεθάρρυνε τα μουσικά ενδιαφέροντα της κόρης της. Η Έληνορ άρχισε να μελετά μουσική με τη Ρουθ Έντουαρντς στο Ίδρυμα Μουσικής του Κλήβελαντ σε ηλικία οκτώ ετών. Το 1931 εγγράφηκε στο Ίδρυμα Μουσικής Κέρτις, στη Φιλαδέλφεια, όπου σπούδασε πιάνο με τον Ντέιβιντ Σάπερτον και μουσική δωματίου με τον Λουί Μπαγί.

Σταδιοδρομία
------------

Αργότερα η Έληνορ μελέτησε το ρεπερτόριο των συνθέσεων για δύο πιάνα με τη Βέρα Μπρόντσκυ και τον Χάρολντ Τριγκς (*Harold Melvin Triggs*, 1900-1984), και τελικώς σχημάτισε ένα ντουέτο με τον σύζυγό της πιανίστα Βλαντίμιρ Σόκολοφ (1913-1997). Ο Σόκολοφ έγινε καθηγητής στο Ίδρυμα Μουσικής Κέρτις, ενώ από το 1938 έως το 1950 ήταν ο πιανίστας της Ορχήστρας της Φιλαδέλφειας. Η κόρη τους Λώρι έπαιζε πίκολο (ήταν το πρώτο πίκολο της Συμφωνικής Ορχήστρας της Βαλτιμόρης επί 47 χρόνια). Η άλλη τους κόρη, η Κάθυ, έγινε διευθύντρια αναπτύξεως στη Μουσική Σχολή Settlement στη Φιλαδέλφεια.

Το 1936 η Σόκολοφ άρχισε να διδάσκει πιάνο στο Ίδρυμα Μουσικής Κέρτις, πρώτα στους σπουδαστές άλλων τμημάτων και από το 1950 και μετά ως πλήρης καθηγήτρια του Τμήματος Πιάνου. Από τότε πάνω από 75 μαθητές και μαθήτριές της έχουν επιλεγεί ως σολίστ από την Ορχήστρα της Φιλαδέλφειας. Μεταξύ των όσων την είχαν καθηγήτρια συγκαταλέγονται και οι Κηθ Τζάρετ και Κιτ Άρμστρονγκ. Το 2001, σε αναγνώριση της διδακτικής προσφοράς της, η Σόκολοφ τιμήθηκε με το Βραβείο Αποφοίτων του Κέρτις. Τον Ιούνιο του 2014, με την ευκαιρία των εκατοστών γενεθλίων της, εξυμνήθηκε ως «ελεύθερη νοσταλγίας για τις παλιές καλές ημέρες, ενώ την ίδια στιγμή προσωποποιεί τα υψηλότερα στάνταρ της χρυσής εποχής», ενώ τιμήθηκε και με ένα βραβείο για τη συνολική προσφορά της από το Ίδρυμα Κέρτις.

Παραπομπές
----------

1. 1 2 3 4 5 6  Dobrin, Peter (July 12, 2020). «Eleanor Sokoloff, 106, who taught at Curtis Institute for more than eight decades, dies». *The Philadelphia Inquirer*.. Ανακτήθηκε στις July 13, 2020.
2. ↑  Curtis Institute of Music (13 July 2020). *Curtis Mourns the Death of Eleanor Sokoloff*. Δελτίο τύπου.  Ανακτήθηκε στις 2020-07-14. Αρχειοθετήθηκε 2020-07-14 στο Wayback Machine. «Αρχειοθετημένο αντίγραφο». Αρχειοθετήθηκε από το πρωτότυπο στις 14 Ιουλίου 2020. Ανακτήθηκε στις 15 Ιουλίου 2020.
3. 1 2 3  «Eleanor Sokoloff». *Curtis Institute of Music*. Αρχειοθετήθηκε από το πρωτότυπο στις 13 Ιουλίου 2020. Ανακτήθηκε στις 13 Ιουλίου 2020.
4. ↑  «Vladimir Sokoloff, 84, Pianist Who Accompanied the Famous». *The New York Times*. November 5, 1997.. Ανακτήθηκε στις July 13, 2020.
5. ↑  Bassett, Joanna (Μάρτιος 2017). «Laurie Sokoloff's musical journey». *Flutist Quarterly*.. Ανακτήθηκε στις July 13, 2020.
6. ↑  Dobrin, Peter (15 Νοεμβρίου 2009). «Ebony and ivory – and longevity: A master's influence reverberates over 73 years at Curtis». *The Philadelphia Inquirer*. Ανακτήθηκε στις 13 Ιουλίου 2020.

Εξωτερικοί σύνδεσμοι
--------------------

* «Mrs. Eleanor Sokoloff, 100 years!». cunninghampiano.blogspot.com. 22 Νοεμβρίου 2014. Ανακτήθηκε στις 15 Απριλίου 2016.
* Eleanor Sokoloff: Sharing Her Gift suzanne.tv

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* **Europeana**: agent/base/24017
* MusicBrainz: 0675daca-6bb0-483e-90f4-cabc637e56e2

 |

 |